SL Uradni list Evropske unije L 110/42

IZVEDBENI SKLEP KOMISIJE

z dne 23. aprila 2012

o potrditvi „prostovoljnega sistema Ensus v skladu z RED za Ensusovo proizvodnjo bioetanola“ za dokazljivo skladnost s trajnostnimi merili iz Direktiv 2009/28/ES in 98/70/ES Evropskega parlamenta in Sveta

(2012/210/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/28/ES Evropskega parlamenta in Sveta z dne 23. aprila 2009 o spodbujanju uporabe energije iz obnovljivih virov, spremembi in poznejši razveljavitvi direktiv 2001/77/ES in 2003/30/ES (1) ter zlasti člena 18(6) Direktive,

ob upoštevanju Direktive 98/70/ES Evropskega parlamenta in Sveta z dne 13. oktobra 1998 o kakovosti motornega bencina in dizelskega goriva (2), kakor je bila spremenjena z Direktivo 2009/30/ES (3), in zlasti člena 7c(6) Direktive,

po posvetovanju s svetovalnim odborom, ustanovljenim s členom 25(2) Direktive 2009/28/ES,

ob upoštevanju naslednjega:

(1) Direktivi 2009/28/ES in 2009/30/ES določata trajnostna merila za biogoriva. Sklicevanje na določbe členov 17 in 18 ter Priloge V k Direktivi 2009/28/ES si je treba razlagati tudi kot sklicevanje na podobne določbe členov 7b, 7c in Priloge IV k Direktivi 98/70/ES.

(2) Kadar se pogonska biogoriva in drugih tekoča biogoriva upoštevajo za namene iz člena 17(1)(a), (b) in (c), države članice od gospodarskih subjektov zahtevajo, da dokažejo skladnost pogonskih biogoriv in drugih tekočih biogoriv s trajnostnimi merili iz člena 17(2) do (5) Direktive 2009/28/ES.

(3) Uvodna izjava 76 Direktive 2009/28/ES navaja, da se je treba izogniti nerazumnim obremenitvam industrije in da lahko prostovoljni sistemi pomagajo oblikovati učinkovite rešitve za zagotavljanje skladnosti z navedenimi trajnostnimi merili.

(4) Komisija lahko odloči, da nacionalni ali mednarodni sistem dokazuje, da so pošiljke biogoriv skladne s trajnostnimi merili iz člena 17(3) do (5) Direktive 2009/28/ES ali da prostovoljni nacionalni ali mednarodni sistem za merjenje prihrankov emisij toplogrednih plinov vsebuje točne podatke za namene člena 17(2) navedene direktive.

(5) Komisija lahko takšen prostovoljni sistem prizna za obdobje 5 let.

(6) Če gospodarski subjekt predloži dokaz ali podatke, pridobljene v skladu s sistemom, ki ga je priznala Komisija, v okviru navedenega sklepa o priznanju, država članica od dobavitelja ne zahteva dodatnih dokazil o skladnosti s trajnostnimi merili.

(7) „Prostovoljni sistem Ensus v skladu z RED za Ensusovo proizvodnjo bioetanola“ (v nadaljnjem besedilu: sistem Ensus) je bil skupaj s prošnjo za priznanje Komisiji predložen 21. novembra 2011. Ta sistem zajema bioetanol iz krmne pšenice, pridelane v EU, proizveden v objektu Ensus One. Priznani sistem bo na voljo na platformi za preglednost, uvedeni z Direktivo 2009/28/ES. Komisija se bo ob upoštevanju preudarkov o poslovni občutljivosti lahko odločila za le delno objavo sistema.

(8) Ocena sistema Ensus je pokazala, da zadostno upošteva trajnostna merila iz Direktive 2009/28/ES ter da v skladu z zahtevami iz člena 18(1) Direktive 2009/28/ES uporablja metodo masne bilance.

(9) Ocena sistema Ensus je pokazala, da dosega ustrezne standarde zanesljivosti, preglednosti in neodvisne revizije ter izpolnjuje metodološke zahteve iz Priloge V k Direktivi 2009/28/ES –

SPREJELA NASLEDNJI SKLEP:

Člen 1

„Prostovoljni sistem Ensus v skladu z RED za Ensusovo proizvodnjo bioetanola“, za katerega je bila prošnja za priznanje Komisiji predložena 21. novembra 2011, dokazuje, da so pošiljke biogoriv skladne s trajnostnimi merili iz členov 17(3), 17(4) in 17(5) Direktive 2009/28/ES ter členov 7b(3), 7b(4) in 7b(5) Direktive 98/70/ES. Sistem vsebuje tudi točne podatke za namene člena 17(2) Direktive 2009/28/ES in člena 7b(2) Direktive 98/70/ES.

Poleg tega se lahko uporablja za dokazovanje skladnosti s členom 18(1) Direktive 2009/28/ES in členom 7c(1) Direktive 98/70/ES.

Člen 2

1. Sklep velja 5 let od začetka veljavnosti. Če se po sprejetju sklepa Komisije sistem vsebinsko spremeni na način, ki bi lahko vplival na podlago tega sklepa, je treba o spremembah nemudoma obvestiti Komisijo. Komisija bo ocenila spremembe, o katerih je bila obveščena, in odločila, ali sistem še vedno zadostno upošteva trajnostna merila, za katera je bil potrjen.

2. Če se jasno dokaže, da sistem ne izvaja elementov, ki veljajo za odločilne za ta sklep, ali v primeru resnih strukturnih vrzeli glede navedenih elementov, Komisija lahko sklep prekliče.

Člen 3

Ta sklep začne veljati dvajseti dan po objavi v Uradnem listu Evropske unije.

V Bruslju, 23. aprila 2012 Za Komisijo Predsednik José Manuel BARROSO

(1) UL L 140, 5.6.2009, str. 16.

(2) UL L 350, 28.12.1998, str. 58.

(3) UL L 140, 5.6.2009, str. 88.